A BIZOTTSÁG 511/2009/EK RENDELETE
(2009. június 16.)
a 793/2006/EK rendelettől a 27. cikk 2009. évi alkalmazása tekintetében Guadeloupe és Martinique francia tengerentúli megyék számára biztosított eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Unió legkülső régiói részére egyedi mezőgazdasági intézkedések megállapításáról szóló, 2006. január 30-i 247/2006/EK tanácsi rendeletre (1) és különösen annak 25. cikke második albekezdésére,
mivel:
(1)
Az Unió legkülső régiói részére egyedi mezőgazdasági intézkedések megállapításáról szóló 247/2006/EK tanácsi rendelet alkalmazására vonatkozó egyes részletes szabályok megállapításáról szóló, 2006. április 12-i 793/2006EK bizottsági rendelet (2) 27. cikke a támogatási kérelmek késedelmes benyújtása esetére csökkentések alkalmazásáról rendelkezik.
(2)
2009 elején Guadeloupe és Martinique francia tengerentúli megyékben több héten át súlyos társadalmi konfliktus állt fenn, ami a szokásos gazdasági és közigazgatási tevékenységeket jelentősen megzavarta. Ennek megfelelően nem működtek a postai szolgáltatások, és a gazdasági szereplők mozgása súlyosan akadályozott volt. E körülmények miatt a helyi mezőgazdasági termelést elősegítő, a 247/2006/EK rendelet 24. cikke (2) bekezdésének megfelelően jóváhagyott francia programhoz kapcsolódó támogatási kérelmek kézhezvétele és vizsgálata csaknem kivitelezhetetlen volt a helyi hatóságok számára. A tapasztalt nehézségek fényében e két megyében 2009-ben nem volna méltányos szigorúan ragaszkodni a támogatási kérelmek benyújtása tekintetében a 793/2006/EK rendelet 25. cikkében rögzített február 28-i határidőhöz.
(3)
A kialakult helyzet veszélyezteti az említett megyékben élő mezőgazdasági termelők azon jogát, hogy az őket egyébként megillető támogatás teljes összegét megkapják.
(4)
A kivételes körülményeket figyelembe véve helyénvaló rendelkezni arról, hogy a 2009. évben nem alkalmazandó a 793/2006/EK rendelet 27. cikkében előírt munkanaponkénti 1 %-os levonás, sem a teljes kizárás azon kérelmek tekintetében, amelyeket 2009. március 31-éig Guadeloupe és Martinique francia tengerentúli megyékben nyújtottak be.
(5)
Ez az eltérés nincs kihatással a 793/2006/EK rendelet III. címének III. fejezetében előírt ellenőrzési tevékenységekre, sem a rendelet 29. cikke által a támogatások kifizetése tekintetében megállapított június 30-i határidőre.
(6)
Az e rendeletben előírt intézkedések összhangban vannak a közvetlen kifizetések irányítóbizottságának véleményével,
ELFOGADTA EZT A RENDELETET:
1. cikk
A 793/2006/EK rendelet 27. cikkétől eltérve Guadeloupe és Martinique francia tengerentúli megyékben a helyi mezőgazdasági termelést elősegítő program keretében 2009. március 31-ig benyújtott támogatási kérelmekre a 2009. évben nem alkalmazandó sem levonás, sem kizárás.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. június 16-án.